Nat veld en glibberige bal kelder die BullsDuane Vermeulen. Foto: ANA ŉ Nat veld en glibberige bal was nog nooit ŉ bondgenoot vir enige Suid-Afrikaanse rugbyspan nie. Dit het die Bulls Sondagoggend (Suid-Afrikaanse tyd) opnuut in Buenos Aires besef toe die Jaguares hul Superrugbywedstryd met 27-12 gewen het nadat hulle rustyd met 7-3 voor was. Die Bulls kon nie die reënweer en swak toestande baasraak nie. Maar dit het vir albei spanne gegeld en hoewel die Jaguares ook baie hanteerfoute begaan het, was hul verdediging soveel beter en het die druk wat hulle met hul opskietverdediging toegepas het, die Bulls in onnodige foute gedwing. Die Bulls is menige keer agter die voordeellyn in besit betrap en hul gevaarlike snellers soos Warrick Gelant, Rosko Specman en Jesse Kriel het nooit behoorlike hardloopkanse gekry nie. Die voorspelers, ondanks die inklimspel van Duane Vermeulen, kon ook nie behoorlike gesag afdwing nie. Waar die Bulls verlede Saterdag die Stormers ore in die lynstane aangesit het en ook in die skrums in beheer was, het die Bulls se voorspelers gesukkel, veral nadat Trevor Nyakane die veld vanweë ŉ besering verlaat het en deur Dayan van der Westhuizen vervang is. Bygesê, die Nieu-Seelandse skeidsregter Brendon Pickerill kon die tuisspan baie meer gestraf het, want hulle het op die onkantlyn geboer. Hulle was ook geniepsig, maar die Bulls het in hul strik getrap. Maar kom ons wees eerlik, die Bulls het slae gekry omdat hulle nie die toestande kon baasraak nie. Onthou gerus hoe die Bokke verlede jaar in die derde toets teen Engeland gesukkel het en geklop is, hoe Wallis die Bokke in Washington uitoorlê het, hoe baie van die Suid-Afrikaanse spanne in Nieu-Seeland kleitrap wanneer dit nat is. Maar dalk was dit die nodige wekroep vir die Bulls nadat hulle verlede Saterdag so goed op Loftus teen die Stormers gevaar het. Die Superrugbyreeks is nie ŉ naelloop nie, dis ŉ marathon en jou vernuf word weekliks tot die uiterste beproef, soos jare gelede al geleer is. Pas aan, wees bestendig en die stryd is half gewonne. Puntemakers: Jaguares 27 (7) Drieë: Matias Orlando, Rodrigo Bruni, Bautista Delguy. Doelskoppe: Joaquin Diaz Bonilla (3). Strafdoele: Bonilla (2). Bulls 12 (3): Strafdoele: Handré Pollard (4).